Stiefesdag

Stiefesdag heescht den Dag no Chrëschtdag, also de 26. Dezember. Den Numm kënnt vum hellege Stephanus ( St Étienne), dem säi Martyrium (cf. Apg 7,58-60) op dësem Dag gefeiert gëtt.

Obschonn dësen Dag mam „zweete Chrëschtdag“ zesummefält, sinn d'Originne vun der Feierlechkeeten net déi selwecht. D'Traditioun vum zweete Chrëschtdag kënnt warscheinlech dovun, well d'Chrëschtdeeg bis zum 20. Joerhonnert iwwer zwielef Deeg (Christmastides), vum 25. Dezember bis de 6. Januar gefeiert goufen.

 Feierdag 
De 26. Dezember ass zanter 1892 e gesetzleche Feierdag zu LëtzebuergLoi du 16 février 1892 déclarant jours fériés légaux les lundis de Pâques et de Pentecôte et le lendemain de Noël op legilux.lu, gekuckt den 9. Januar 2019. D'Gesetz schwätz vun "lendemain de Noël", net vun St Étienne!.

Den Dag no Chrëschtdag (26. Dezember), gëtt och gefeiert an ass ee Feierdag a follgenden europäesche Länner: Bulgarien, Dänemark, Däitschland, Éisträich, England, Estland, Finnland, Griicheland, Irland, Island, Italien, Kroatien, Lettland, Liechtenstein, Litauen, Holland, Norwegen, Polen, Rumänien, Schweden, an der Slowakei, Tschechien, Ungarn an an Zypern.

A Spuenie gëllt de Feierdag nëmmen a Katalounien an op de Balearen, a Frankräich nëmmen an de Departementer Bas-Rhin, Haut-Rhin a Moselle, an der Belsch an an der Schwäiz, nëmmen a verschiddenen Deeler. An den europäesche Länner ass et kee gesetzleche Feierdag.

Am Vereenegte Kinnekräich heescht de Feierdag  Boxing Day (vum Wuert "Box", enger Këscht, als Referenz dorop, datt d'Patronen hirem Personal fir Chrëschtdag e Kaddo offréiert hunn). An Holland, heescht d'Fest Tweede kerstag (Zweete Chrëschtdag), an Däitschland  Zweiter Weihnachtsfeiertag, an Italien  Santo Stefano, an Irland  Lá Fhéile Stiofán oder Lá an Dreoilín.

 Kuckt och 
Gesetzlech Feierdeeg zu Lëtzebuerg

 Um Spaweck 

Kategorie:Chrëschtlech Feierdeeg
Kategorie:Gesetzlech Feierdeeg zu Lëtzebuerg